**Versoek om kwytskelding van administratiewe nienakomingsboete**

**Wat is 'n administratiewe boete?**

'n Administratiewe boete (admin. boete) is 'n boete gehef ingevolge artikel 210 van die Wet op Belastingadministrasie (TAA). Die wet skryf die verskeie soorte nienakoming voor wat onderhewig is aan vaste administratiewe boetes.

Die boete word tans slegs gehef vir nie-indiening van belastingopgawes ten opsigte van individue en maatskappye:

* Vir individue, word die boete gehef waar die belastingpligtige versuim om 'n opgawe in te dien soos vereis ingevolge die Wet op Inkomstebelasting, vir jare van aanslag met intreding op of na 1 Maart 2006, waar sodanige persoon twee of meer uitstaande inkomstebelastingopgawes vir sodanige jare van aanslag het; en
* Vir maatskappye, sal die boete gehef word by geleentheid waar die maatskappy versuim om 'n inkomstebelastingopgawe in te dien, soos vereis deur die Wet op Inkomstebelasting, vir jare van aanslag wat eindig gedurende die 2009 en daaropvolgende kalenderjare, waar SARS 'n finale aanmaning aan die maatskappy uitgereik het wat verwys na die openbare kennisgewing en die indiening van die uitstaande inkomstebelastingopgawe vereis, en die maatskappy versuim om die opgawe binne 21 werksdae vanaf die datum van uitreiking van die finale aanmaning in te dien.

Belastingpligtiges wat nie hul belastingopgawes indien nie, sal 'n admin. boete opgelê word wat aan SARS moet oorbetaal word.  
  
**Top wenk:** Nieteenstaande of jy met die admin. boete saamstem of nie, is dit raadsaam om die uitstaande opgawe in te dien om verdere admin. boetes te vermy. Die boete sal herhaaldelik gehef word vir elke maand wat die opgawe(s) uitstaande is vir 'n maksimum van 35 maande.   
  
Die administratiewe nienakomingsboete vir die versuim om 'n opgawe in te dien, bestaan uit vaste-bedragboetes gebaseer op 'n belastingpligtige se belasbare inkomste en kan wissel van R250 tot R16 000 per maand vir elke maand wat die nienakoming voortgaan.

Administratiewe boetes word opgelê vir elke maand wat die belastingpligtige nie-nakomend is, tot en met 'n maksimum van 35 maande. Elke opgelegde boete sal 'n unieke transaksienommer hê.  
  
Let wel: Die boeterekeningstaat (APSA) sal nie meer saam met die boete-aanslagkennisgewing gestuur word nie. Die belastingpligtige kan 'n APSA versoek deur:

* [eFiling vir geregistreerde eFilers](http://www.sarsefiling.co.za/)
* die SARS-kontaksentrum te skakel by 0800 00 7277
* jou naaste SARS-tak te besoek. Klik hier om 'n afspraak te maak.

**Wanneer word boetes gehef?**

Boetes kan gehef word vir nienakoming van belastingverpligtinge ingevolge 'n belastingwet, of soos gelys in 'n openbare kennisgewing wat deur die kommissaris van SARS uitgereik is.

Vaste-bedragboetes word gehef vir uitstaande opgawes en/of die versuim om inligting bloot te lê ten opsigte van 'n 'rapporteerbare reëling'. 'n Persentasie-gebaseerde boete sal gehef word wanneer 'n betaling laat ontvang is.

Om te verhoed dat 'n betaling laat ontvang word, moet die betaling in SARS se bankrekening wees op of voor die sperdatum.

SARS sal 'n betaling erken sodra dit in die SARS-bankrekening is:

* Enige betaling, wat na die sperdatum in SARS se bankrekening ontvang word, sal as laatbetaling geag word.
* Belastingpligtiges moet seker maak dat betaling gemaak is voor die afsnytyd van die toepaslike bankproduk wat gebruik word, om te verseker dat fondse betyds in SARS se bankrekening reflekteer.
* Sou die betalingsperdatum op 'n Saterdag, Sondag of publieke vakansiedag val, moet die betaling ontvang wees op die Vrydag of die dag voor die publieke vakansiedag.

**Wat as ek nie met die boete saamstem nie?**

'n Versoek om kwytskelding (RFR) vorm kan ingedien word wanneer 'n belastingpligtige enige boete disputeer wat gehef is as gevolg van nienakoming. 'n Versoek om kwytgeskelding kan ingedien word op 'n voorgeskrewe vorm of skriftelik, en moet insluit:

* 'n Beskrywing van die omstandighede wat verhoed het dat die persoon die toepaslike verpligting nakom;
* Elke tydperk en bedrag; en
* Stawende dokumente en inligting soos vereis deur SARS.

Indien 'n versoek om kwytskelding nie toegestaan word nie, of slegs gedeeltelik toegestaan is, kan jy steeds beswaar maak teen die besluit wat deur SARS gemaak is en selfs appelleer teen die besluit indien jy nie met die uitslag van die beswaar-proses saamstem nie. Neem asseblief kennis dat jy nie die beswaarproses kan gebruik voordat die RFR ingedien en oorweeg is nie. Terwyl SARS die RFR/beswaar/appèl oorweeg, kan gedeeltelike terugbetaling oorweeg word, wat beteken dat bepaalde transaksies afgehandel mag word.

**Mag ek versoek dat 'n boete en/of rente kwytgeskel word?**

'n Versoek om kwytskelding mag skriftelik ingedien word en moet insluit:

* 'n Beskrywing van die omstandighede wat verhoed het dat die persoon die toepaslike verpligting nakom;
* Elke tydperk en bedrag; en
* Stawende dokumente en inligting soos vereis deur SARS.

**Hoe dien ek 'n versoek om kwytskelding vir 'n boete in?**

'n Versoek om kwytskelding vir 'n boete kan slegs deur die volgende twee kanale ingedien word:

* eFiling
* Jou naaste SARS-tak (klik hier om 'n afspraak te maak).

'n Geskrewe versoek deur contactus@sars.gov.za of pcc@sars.gov.za sal slegs onder uitsonderlike omstandighede aanvaar word.

**Top wenk:** Wanneer jy aansoek doen om kwytskelding van 'n boete vir laatbetaling van BTW, LBS, VOH, WVF en voorlopige belasting, moet die volgende bronkode gebruik word: 9996 - Penalty.

**Hoe betaal ek my boetes of rente?**

Jy kan betaal deur een van die volgende betalingskanale. **Neem asseblief kennis:**

* Indien jy nie 'n volle eenmalige betaling kan maak nie, kan jy 'n uitstellingsreëling van SARS versoek.

**Wat gebeur as ek nie my boete of rente betaal nie?**

SARS kan 'n agent aanstel (soos jou werkgewer) om die geld namens hulle in te vorder.

**Wat is die voorwaardes vir die kwytskelding van 'n boete?**

Boetes kan kwytgeskel word ingevolge bepaalde voorwaardes en vir verskeie bedrae.

|  |
| --- |
| **NOMINALE OF EERSTE-KEER NIENAKOMING** |
| **Moontlike gevalle van kwytskelding** | **Voorwaardes vir kwytskelding** | **Indien jy aan vereistes voldoen** |
| Vaste bedragboetes | - Eerste geval van nienakoming; OF  - Indien die verloop van nienakoming minder as vyf werksdae is  - Bykomende vereistes indien jy aan die bogenoemde twee voorwaardes voldoen is:  > Redelike gronde vir die nienakoming bestaan; EN  > Die nienakoming ter sprake is reggestel. | Tot en met R2 000 kan kwytgeskel word. |
| Rapporteerbare reëlings | Tot en met R100 000 kan kwytgeskel word. |  |
| Heffing van persentasie-gebaseerde boetes. | - Eerste geval van nienakoming; OF  - 'n Boetebedrag van minder as R2 000 is ter sprake; EN  - Redelike gronde vir nienakoming bestaan; EN  - Die nienakoming ter sprake is reggestel (die kapitaalbedrag uitstaande vir die bepaalde tydperk, is betaal) | Alle boetes kan vrygestel word. |
| **UITSONDERLIKE OMSTANDIGHEDE** |  |  |
| **Moontlike gevalle van kwytskelding** | **Voorbeelde** | **Indien jy aan vereistes voldoen** |
| Natuurlike of mensgemaakte ramp | - Diefstal/kaping  - Natuurelemente (bv. brand/vloede), ens. | Die hele boete of 'n gedeelte daarvan. |
| Siviele onrus of onderbreking in dienslewering. | - Stakings  - Boodskapper/belastingpligtige kon nie betaling afgee nie as gevolg van optogte/oproer, ens.  - Die bank ondervind tegniese probleme op die dag - die bank moet 'n brief aan die belastingpligtige verskaf wat die tegniese probleme bevestig. |  |
| Ernstige siekte of ongeluk. | - Hospitalisasie van ondernemingseienaar of -verteenwoordiger  - Die persoon wat belastingsake hanteer is ernstig siek en is die enigste persoon wat daarmee werk  - Ernstige ongeluk  - Beroerte, afsterwe, ens. |  |
| Ernstige emosionele of verstandelike nood. | - Hospitalisasie van ondernemingseienaar of -verteenwoordiger  - Fisieke inperking, verstandelike siekte, ens. |  |
| Optrede deur SARS (kantoorfout) | - 'n Vasleggingsfout  - 'n Prosesseringsvertraging  - Verskaffing van foutiewe inligting in 'n amptelike publikasie wat deur SARS uitgereik is  - Vertraging in verskaffing van inligting aan enige persoon  - Versuim deur SARS om genoeg tyd te gun vir 'n behoorlike respons tot 'n versoek om inligting deur SARS. |  |
| Ernstige finansiële moeilikheid | - In die geval van 'n individu, tekort aan basiese bestaansvereistes; of  - In die geval van 'n onderneming, 'n onmiddelike gevaar dat die voortbestaan van die onderneming se bedrywighede en die voortgesette indienshouding van sy werknemers in gedrang is. |  |
| Enige ander omstandighede van soortgelyke erns. |  |  |
| **ONDERSKATTING VAN BELASBARE INKOMSTE VIR VOORLOPIGE BELASTINGDOELEINDES** |  |  |
| **Moontlike gevalle van kwytskelding** | **Voorwaardes vir kwytskelding** | **Indien jy aan vereistes voldoen** |
| 'n Voorlopige belastingopgawe is ingedien. | Die onderskatting was nie opsetlik of nalatig nie. | Die boete word geheel of gedeeltelik kwytgeskel. |
| Het nie 'n voorlopige belastingopgawe ingedien nie. | Geen voorneme om uit te stel of te ontduik nie. | Die boete word geheel of gedeeltelik kwytgeskel. |

**Inwerkingstelling van boetes vir LBS**

Die boete vir laat indiening van 'n lopende betaalstelsel (LBS) rekonsiliasiebetaling is bekendgestel vir die eerste keer hierdie jaar. Ons is egter steeds in die proses om ons dispuutoplossingsproses te versterk, sodat hierdie boete afsonderlik van 'n LBS-laatbetalingsboete gedisputeer kan word.

Indien jy nog 'n LBS-boete ontvang vir dieselfde tydperk, sal jy nog nie 'n versoek om kwytskelding of 'n beswaar kan rig teen die bykomende boete op eFiling terwyl jou vorige versoek om kwytskelding of beswaar reeds afgehandel is nie.

Ons versterkings tot die dispuutoplossingsproses behoort binnekort gereed te wees, maar sou jy intussen 'n versoek om kwytskelding of beswaar wou rig ten opsigte van sodanige boete, sal SARS as 'n tussenmaatreel 'n geskrewe versoek om kwytskelding of ADR1/ADR2 vorms aanvaar ten opsigte van die bykomende LBS-boete.

Om gebruik te maak van die tussentydse proses om 'n versoek om kwytskelding, kennisgewing van beswaar of appèl te rig, volg hierdie stappe:

Stap 1

Gaan op eFiling na of die boetebedrag waarvoor jy om kwytskelding wil aansoek doen, beswaar teen aanteken of teen appelleer, wel geblok is teen indiending. Indien eFiling jou blok, gaan voort na stap 2.

Stap 2

Tik of skryf 'n versoek om kwytskelding en maak seker dat jy die rede vir jou versoek insluit, asook die LBS-rekonsiliasietydperk of transaksienommers van die boetes gehef of die EMP201-tydperke. Voordat jy dit doen, maak asseblief seker dat jy al die wetlike vereistes verstaan.

Indien jy reeds 'n versoek om kwytskelding ingedien het, maar jy is steeds gegrief deur die uitslag, kan jy 'n beswaar rig deur die ADR1-vorm te gebruik. Indien jy reeds beswaar gemaak het en dit was nie toegestaan nie, kan jy appelleer deur die gebruik van die ADR2-vorm. Die ADR1 en ADR2-vorms kan afgelaai word by https://www.sars.gov.za/find-a-form/.

Stap 3

Dien jou versoek om kwytskelding, ADR1 of ADR2 in by contactus@sars.gov.za of pcc@sars.gov.za. Jy sal 'n saaknommer ontvang wat gebruik moet word in enige toekomstige korrespondensie met SARS ten opsigte van hierdie aangeleentheid.

Stap 4

Sodra ons die versoek om kwytskelding, beswaar of appèl oorweeg het, sal SARS jou in kennis stel by wyse van 'n brief gestuur aan jou gekose kanaal van kommunikasie.